Il-bini tal-Parlament il-ġdid b’disinn ta’ Renzo Piano, mistenni jkun lest sa ftit xhur oħra fejn l-ewwel seduta fih mistennija tkun wara l-btajjel tas-sajf. Fi stqarrija, Malita Investments, il-kumpanija li għandha f’idejha s-sit, qalet illum li l-Korporazzjoni għar-Riġenarazzjoni tal-Port il-Kbir, li qiegħda tamministra l-proġett, tinsab informata li l-bini se jkun lest lejn l-aħħar kwart ta’ din is-sena. Il-kumpanija, li twaqqfet mill-Gvern b’investiment mill-privat, qalet li għamlet profitt qabel it-taxxa ta’ €10,027,092 is-sena li għaddiet waqt li d-dħul għas-sena kien jammonta għal €6.7 miljun. Id-dħul tal-kumpanija kien ġej l-aktar minn kirjiet li rċeviet minn emfitewsi, mill-Ajruport Internazzjonali ta’ Malta u mill-Valletta Cruise Port kif ukoll dħul relatat ma’ kirjiet tal-bini tal-Parlament u t-teatru miftuħ. L-ispejjeż amminsitrattivi kienu skont l-aspettazzjonijiet tal-kumpanija għal perjodu taħt reviżjoni. Il-bord tad-diretturi se jkun qiegħed jirrakkomanda ħlas għal dividend gross finali ta’ €604,110 jew 2.1ċ għal kull sehem u li dan jammonta għal dividend finali ta’ €392,672 jew 1.31 għal kull sehem.